Dis 'n land van kleure en klank | ToekomsVenster
Dis 'n land van kleure en klank
by Kariné Joubert | Sep 25, 2018 | Blog | 0 comments
Ek luister, was dit Saterdag of Sondag, een oor na 50/50 op TV. Dis mos daardie natuurprogram wat vele interessanthede met kykers deel en 'n mens diep onder die indruk bring van die kompleksiteit, skoonheid en besondersheid van God se skepping.
Toe die program afsluit en die name van almal wat die program moontlik maak een na die ander verskyn, sing die bekende Carike Keuzenkamp die mooi lied "Dis 'n land".
Sommige sou my dit wou kwalik neem dat ek so oor die "hier en die nou" skryf, eerder as om mense "vir die hemel" voor te berei.
Ja, vir 'n baie lang tyd het die kerk dit as haar vernaamste taak gesien om mense vir die ewigheid "gereed" te maak.
Sodra jy geloofsekerheid het (Jesus as Verlosser aangeneem het) wag jy soos op 'n stasie dat die trein na die hemel verby kom en jy kan opklim. Op dié manier kan mense (oënskynlik) nie wag om te sterf en by die Here te wees nie.
So gaan dekades verby van 'n rustelose gewag op iets wat nog moet gebeur.
Nee, duisend maal nee.
Ons wag nie vir iets wat nog moet gebeur nie, ons leef vanuit die werklikheid van iets wat reeds gebeur het. Ons het nou reeds deel aan die hemel, weliswaar voorlopig en gebroke vanweë die nawerking van die sonde, maar niks minder reëel nie.
Ons gaan nêrens nie.
Die hemel het na ons gekom, op aarde.
Ons taak en roeping is om die hier en nou ( die aarde, ook ons konteks) toenemend deur lewe, woorde en dade in hemel te verander. (God se Koninkryk, dink aan die Ons Vader gebed)
Ons is rigtingwysers na God se oorspronklike bedoeling, nl. die paradys.
Voor die sondeval was daar 'n ongeskonde verkeer en harmonie tussen God en mens, mens en mens en mens en natuur. Die sonde het dit ernstige skade berokken maar vanweë die herskepping en die versoening in Christus Jesus ons Here is die proses omgekeer.